ભગવદ્ ગીતા હિન્દુ ધર્મનો મહત્ત્વનો ગ્રંથ છે. અન્ય ધાર્મિક ગ્રંથોની જેમ જ ગીતાનું વાંચન પણ વયોવૃદ્ધો જ કરે તેવું ગૃહીત ધરી લેવાયું હોવાથી કોન્વેન્ટિયા અંગ્રેજી સંસ્કારમાં ઉછરેલી અને ઉછરી રહેલી પેઢી આ ગ્રંથની મહત્તા વિશે તદ્દન અજાણ છે, ત્યારે ભુજમાં ભારતીય સંસ્કૃતિ સેવા મંડળ સંચાલિત સંસ્કૃત પાઠશાળામાં કોઈ પણ જાતના ભેદભાવ વિના રોજ બાળકોને સંસ્કૃત, ગીતાજી શીખવાડાય છે. છેલ્લાં ૫૦ વર્ષથી ચાલતી આ પાઠશાળામાં શરૃઆતથી જ મુસ્લિમ બાળકો ભણે છે અને ગીતાજી પઠનની ગુજરાત વિદ્યાપીઠ દ્વારા લેવાતી પરીક્ષામાં મોખરે પણ રહે છે.